钦定古今图书集成/明伦汇编/氏族典/第393卷 > 李𩊠
## 钦定古今图书集成/明伦汇编/氏族典/第393卷 > 李𩊠

按《富阳县志》：“𩊠字彦渊，富阳人。登进士，中宏词科，为
《会要》所检阅官，刊正谥法。宣和初，提举广东市舶。居
官廉直，珍货一无所取。未几，舶商辐凑召回，盗邀之
于途，及胠，箧随行，书帙而已，盗亦敛衽退。绍兴间，舶
商以𩊠清节闻于朝，除比部郎，寻迁吏部。秦桧欲以
子与𩊠女为婿，却之。迁将作监。桧屡遣子就学，𩊠告”
曰：“为天子卿监，岂为宰相教子？”遂丐外，持宪闽部，易
江东。既忤权臣，累奉祠，不复荣望。卒，年七十七。𩊠澹泊寡欲，廉直之节，重于一时。晚年谓贪与痴已绝，独
嗔未尽去，因榜其小室曰“去嗔。”所著有《去嗔居士集》。